Document ID: 32000D0759

Απόφαση της Επιτροπής
της 1ης Δεκεμβρίου 2000
περί καταργήσεως της απόφασης 1999/253/ΕΚ για προστατευτικά μέτρα που αφορούν ορισμένα αλιευτικά προϊόντα που προέρχονται ή κατάγονται από την Κένυα και την Τανζανία και περί τροποποιήσεως του υγειονομικού πιστοποιητικού για αλιευτικά προϊόντα καταγωγής ή προέλευσης Κένυας
[κοινοποιηθείσα υπό τον αριθμό Ε(2000) 3653]
(Κείμενο που παρουσιάζει ενδιαφέρον για τον ΕΟΧ)
(2000/759/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των βασικών αρχών σχετικά με την οργάνωση κτηνιατρικών ελέγχων των προϊόντων προέλευσης τρίτων χωρών που εισάγονται στην Κοινότητα(1), και ιδίως το άρθρο 22 παράγραφος 6,
Εκτιμώντας τα ακόλουθα:
(1) Μετά από ορισμένα περιστατικά δηλητηρίασης ιχθύων στη λίμνη Βικτώρια για τα οποία υπάρχουν υπόνοιες ότι προκλήθηκαν από την παρουσία φυτοφαρμάκων στα ύδατα της λίμνης Βικτώρια(2), καθώς και από απαγορευμένες αλιευτικές πρακτικές, η Επιτροπή εξέδωσε την απόφαση 1999/253/ΕΚ. Η απόφαση αυτή προβλέπει ότι μετά τη λήψη στοιχείων σχετικά με την εξέλιξη της κατάστασης και την παροχή εγγυήσεων από τις αρμόδιες αρχές της Κένυας και της Τανζανίας, η απόφαση μπορεί να επανεξετασθεί.
(2) Με βάση τα αποτελέσματα μιας επίσκεψης επιθεώρησης και τις εγγυήσεις που έδωσαν οι επίσημες αρχές της Τανζανίας, τροποποιήθηκε η απόφαση 1999/253/ΕΚ, ώστε να επιτραπεί η συνέχιση της συλλογής αλιευτικών προϊόντων από τη λίμνη Βικτώρια, καταγωγής της ανωτέρω χώρας.
(3) Μετά από επίσκεψη επιθεώρησης και την παροχή εγγυήσεων από τις επίσημες αρχές της Κένυας, προτείνεται πλέον η κατάργηση της απόφασης 1999/253/ΕΚ.
(4) Είναι αναγκαίο να υποβάλλονται όλα τα αλιευτικά προϊόντα που αλιεύονται στη λίμνη Βικτώρια σε κατάλληλο έλεγχο με σκοπό να διαπιστωθεί ότι είναι υγιεινά και ο έλεγχος αυτός πρέπει να μπορεί να ανιχνεύει, ιδίως την παρουσία φυτοφαρμάκων. Ως εκ τούτου, είναι αναγκαίο να ευθυγραμμιστούν οι απαιτήσεις πιστοποίησης, για την Κένυα, προς εκείνες που ήδη εφαρμόζονται στην Ουγκάντα και στην Τανζανία και επομένως να προστεθεί μια ειδική μνεία περί καταλλήλου ελέγχου στο υγειονομικό πιστοποιητικό που συνοδεύει τα αλιευτικά προϊόντα που εισάγονται από την Κένυα, το οποίο έχει θεσπιστεί με την απόφαση 95/328/ΕΚ της Επιτροπής(3).
(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Καταργείται η απόφαση 1999/253/ΕΚ.
Άρθρο 2
Το σημείο IV του υγειονομικού πιστοποιητικού που καθορίζεται στο παράρτημα της απόφασης 95/328/ΕΚ και συνοδεύει τις αποστολές αλιευτικών προϊόντων προέλευσης ή καταγωγής Κένυας που αλιεύονται στη λίμνη Βικτώρια πρέπει να συμπληρωθεί από τα ακόλουθα:
"- Ο επίσημος επιθεωρητής πιστοποιεί διά του παρόντος ότι τα αλιευτικά προϊόντα που αναφέρονται ανωτέρω παράχθηκαν με την εφαρμογή συστήματος ελέγχων παρακολούθησης που ορίζονται στο κεφάλαιο V σημείο ΙΙ.3.Β του παραρτήματος της οδηγίας 91/493/ΕΟΚ και τα αποτελέσματα των ελέγχων αυτών ήσαν ικανοποιητικά."
Άρθρο 3
Τα κράτη μέλη τροποποιούν τα μέτρα που εφαρμόζουν στο εμπόριο ώστε να τα ευθυγραμμίσουν με την παρούσα απόφαση. Ενημερώνουν αμέσως σχετικά την Επιτροπή.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 1 Δεκεμβρίου 2000.

Labels: 0
3
13
6
18